Na temelju članka 72. Zakona o komunalnom gospodarstvu („Narodne novine“, broj: 68/18, 110/18 i 32/20) i članka 25. Statuta Grada Hvara („Službeni glasnik Grada Hvara“, broj 3/18, 10/18 i 2/21) Gradsko vijeće Grada Hvara na 43. sjednici održanoj dana 20. prosinca 2024. godine, d o n o s i :

**P R O G R A M**

**održavanja komunalne infrastrukture za 2025. godinu za Grad Hvar**

Članak 1.

UVODNE ODREDBE

Programom održavanja komunalne infrastrukture za **razdoblje od 01. siječnja do 31. prosinca 2025. godine** (u daljnjem tekstu: Programom) u skladu s predviđenim i raspoloživim sredstvima i izvorima financiranja, određuju se poslovi i radovi na održavanju komunalne infrastrukture u stanju funkcionalne ispravnosti (komunalne djelatnosti kojima se osigurava održavanje komunalne infrastrukture) i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području Grada Hvara , i to :

1. **ODRŽAVANJE ČISTOĆE POVRŠINA JAVNE NAMJENE I OBALNOG POJASA**
2. **ODRŽAVANJE POVRŠINA JAVNE NAMJENE (javnih prometnih površina na kojima nije dopušten promet motornih vozila i javnih zelenih površina)**
3. **ODRŽAVANJE NERAZVRSTANIH CESTA (nerazvrstane ceste i javna parkirališta)**
4. **ODRŽAVANJE JAVNE RASVJETE**
5. **ODRŽAVANJE GROBLJA**
6. **ODRŽAVANJE GRAĐEVINA JAVNE ODVODNJE OBORINSKIH VODA**

Ovim se programom utvrđuje opis i opseg održavanja s procjenom troškova po pojedinim komunalnim djelatnostima, te iskaz financijskih sredstava potrebnih za ostvarenje Programa s naznakom izvora financiranja i vrijednosti planiranih sredstava, kao i nositelji provedbe Programa.

Članak 2.

ODRŽAVANJE KOMUNALNE INFRASTRUKTURE

Održavanje komunalne infrastrukture i visina potrebnih sredstava za obavljanje djelatnosti iz članka 1. ovog Programa, utvrđuje se kako slijedi:

**1. ODRŽAVANJE ČISTOĆE POVRŠINA JAVNE NAMJENE I OBALNOG POJASA**

Pod održavanjem čistoće javnih površina podrazumijeva se čišćenje javno-prometnih površina, odnosno: cesta, gradskih ulica, trgova, javnih prolaza, javnih stuba, parkirališta, pločnika, autobusnog stajališta, taksi stajališta, dječjih igrališta, javnih sportskih terena i sličnih površina.

Pod održavanjem čistoće obalnog pojasa podrazumijeva se čišćenje plaža i žala na Paklenim otocima kao i plaža i žala koja nisu dana u koncesiju.

**Održavanje čistoće javnih površina obuhvaća:**

1. Redovno i izvanredno pometanje (ručno i strojno)
2. Redovno i izvanredno pranje (ručno i strojno), a ovisi o stupnju i vrsti onečišćenja (komunalni otpad, sezonski otpad, grafiti, onečišćenje uljima, mazivima i sl.)

Čišćenje i pranje javnih prometnih površina najčešće se obavlja slijedećim tehnologijama:

- ručno čišćenje koje obuhvaća pometanje, te uklanjanje sipine od nanosa nakon obilnih kiša

- strojno čišćenje pomoću čistilica različitih kapaciteta,

- pranje javno prometnih površina.

1. Redovito izvanredno uklanjanje vegetacije koja raste na asfaltiranim, betoniranim ili popločanim javno prometnim površinama. Uklanjanje se obavlja fizički (čupanjem, struganjem i sl.) i kemijski (tretiranjem herbicidima)
2. Nabava, postavljanje i održavanje košarica za otpatke (zidnih i samostojećih košarica, košarica s pepeljarom), pepeljara i košarica za pseći otpad , pražnjenje istih, te zbrinjavanje prikupljenog otpada.
3. Pranje i čišćenje kamenih, betonskih i sl. elemenata smještenih na ili uz javno prometne površine i u parkovima.
4. Prema ukazanoj potrebi i zimskim uvjetima: čišćenje snijega u pješačkim zonama i posipavanje solju poledica u pješačkim zonama, stubama i prilazima itd.
5. Postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu Grada Hvara.

Na području grada Hvara (podjela na 7 zona) planira se ručno i strojno čišćenje prema opisu iz **Plana pometanja i čišćenja grada**, održavanja zelenih površina, obalnog pojasa, čišćenja Paklenih otoka, i održavanja javne rasvjete - Komunalno Hvar d.o.o.:

* mehaničko čišćenje 1. zone svakodnevno, uključujući nedjelje i praznike,
* mehaničko čišćenje 2. zone u sezoni svakodnevno, a izvan turističke sezone dva puta tjedno ili po posebnoj narudžbi,
* ručno pometanje 3., 4., 5., 6. i 7. zone svakodnevno, uključujući nedjelje i praznike,
* pražnjenje i čišćenje košarica za otpatke dva do tri puta svakodnevno, uključujući nedjelje i praznike,
* pranje Trga sv. Stjepana ( Pjace) , Obale Riva i Obale Fabrika izvodit će se mehanički /pumpom i ručno, prema potrebi i u dogovoru s Gradom, a u razdoblju lipanj – rujan najmanje jednom tjedno.

**Održavanje čistoće obalnog pojasa obuhvaća:**

1. Redovno i izvanredno čišćenje šetnica i obalnog pojasa, osim lokacija za koje je izdana koncesija
2. Redovno i izvanredno čišćenje plaža i žala na Paklenim otocima

Na području grada Hvara planira se čišćenje Paklenih otoka i obalnog pojasa prema opisu iz Plana pometanja i čišćenja grada, održavanja zelenih površina, **obalnog pojasa, čišćenja Paklenih otoka**, i održavanja javne rasvjete - Komunalno Hvar d.o.o.:

* čišćenje šetnica i obalnog pojasa istočnog dijela, zapadnog dijela i Svete Nedjelje svakodnevno, uključujući nedjelje i praznike - tijekom turističke sezone (4 mjeseca),
* čišćenje i odvoz otpada sa gradskih plaža (koje nisu dane u koncesiju) na Paklenim otocima i obalnom pojasu od Vele Garške do Dubovice u periodu od 01.03. 2025. god. do 30.11.2025. god. svakodnevno, uključujući nedjelje i praznike,
* preuzimanje pravilno pakiranog sakupljenog otpada od koncesionara u periodu od 01.03.2025. god. do 30.11.2025. god.
* pražnjenje i čišćenje košarica za otpatke na obalnom pojasu dva do tri puta svakodnevno, uključujući nedjelje i praznike.

**Predviđena sredstva:**

* za izvršenje radova u iznosu od 660.000,00 EUR

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ukupno : 660.000,00 EUR.**

**Izvori financiranja :**

* iz boravišne pristojbe 115.000,00 EUR
* iz općih prihoda 545.000,00 EUR

**2. ODRŽAVANJE POVRŠINA JAVNE NAMJENE (javnih prometnih površina na kojima nije dopušten promet motornih vozila i javnih zelenih površina)**

Pod održavanjem površina javne namjene podrazumijeva se: održavanje javnih prometnih površina na kojima nije dopušten promet motornih vozila, održavanje javnih zelenih površina, održavanje urbane opreme (klupa, košarica , pepeljara i sl) , sanacija oštećenih asfaltnih, betonskih i popločenih površina, nabava, postava i održavanje oznaka ulica, parkova, dječjih igrališta, sportskih terena i sl,…

**Održavanje javnih prometnih površina na kojima nije dopušten promet motornih vozila obuhvaća :**

1. Održavanje pločnika, trgova, javnih prolaza, javnih stuba, prečaca
2. Održavanje gradskih šetališta
3. Održavanje pješačkih staza i mostova
4. Održavanje uređenih gradskih plaža s pripadajućom opremom
5. Održavanje uređenih plaža za pse s pripadajućom opremom

**Održavanje javnih zelenih površina obuhvaća :**

1. Održavanje parkova, drvoreda, živica, cvjetnjaka, travnjaka, skupina stabala ili pojedinačnih stabala,
2. Održavanje zelenih površina uz ceste i ulice
3. Održavanje cvjetnih korita i vaza
4. Održavanje dječjih igrališta s pripadajućom opremom
5. Održavanje sportskih terena
6. Održavanje parkovne opreme, javnih fontana i sustava za navodnjavanje.
7. Održavanje parka za pse s pripadajućom opremom

Na području grada Hvara redovno se održavaju parkovi Veli đardin, Mali đardin, park Šumica, park kod Franjevačkog samostana, stoljetna smrča u Majerovici, Park Dr. Josipa Avelinija ( unutar gradskih zidina), dječja igrališta i teretane na otvorenom „Šumica“ i „Galeb“, dječje igralište „Križna luka“ i „Vrisak“ sportski teren – nogometno igralište „Križna Luka“, dječje igralište u Brusju, park u Brusju, te ostale uređene javne zelene površine.

Planirani radovi na održavanju javnih zelenih površina sastoje se od:

* Redovni i izvanredni hortikulturni radovi - održavanje i njega travnjaka (košenje i sakupljanje trave, lišća, prozračivanje te obnova travnjaka), održavanje i njega sezonskih i trajnih cvjetnjaka, cvjetnih vaza, grmova, živica i stabala,
* Redovna i izvanredna fitosanitetska zaštita bilja,
* Zbrinjavanje zelenog otpada,
* Redovno i izvanredno čišćenje i sakupljanje otpada s javnih zelenih površina,
* Građevinski radovi na održavanju parkovnih staza i drugih pješačkih površina , stubišta i sl vezanih za javne zelene površine,
* Redovno i izvanredno održavanje postojeće parkovne opreme (klupa, dječjih igračaka, cvjetnih korita i sl.), sustava za navodnjavanje i fontana,
* Nabava i postava nove parkovne opreme,
* Nabava sadnog materijala- sezonskih cvjetnica, grmova, stabala, travnih busena i dr.,
* Ostali poslovi strukovno potrebni za održavanje javnog zelenila i opreme
* Uređenje javnih površina.

Osim redovnog i izvanrednog održavanja tijekom godine, planirani su i radovi pojačanog održavanja pojedinih javnih zelenih površina s namjerom obnove i uvođenja novih sadržaja na postojeće zelene površine : park Šumica i arboretum unutar gradskih zidina tvrđave Fortica.

Na području grada Hvara planira se održavanje javnih zelenih površina prema opisu iz Plana pometanja i čišćenja grada, **održavanja zelenih površina**, obalnog pojasa, čišćenja Paklenih otoka, i održavanja javne rasvjete - Komunalno Hvar d.o.o.

**Postava i održavanje oznaka naziva ulica, parkova, trgova obuhvaća:**

* 1. Nabava i postava kamenih i metalnih natpisnih ploča na novim lokacijama, kao i zamjenu postojećih, dotrajalih ili oštećenih oznaka.

**Održavanje urbane opreme obuhvaća:**

1. Nabava i postava urbane opreme: klupe, košarice za otpad, pepeljare, stalci za bicikle , opreme za reklamiranje, gradski satovi, nadstrešnice i drugo.

**Predviđena sredstva:**

* za izvršenje radova/usluga u iznosu od 490.000,00 EUR
* za materijal u iznosu od 75.000,00 EUR

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ukupno : 565.000,00 EUR**

**Izvori financiranja :**

* iz komunalne naknade 100.000,00 EUR
* iz općih prihoda 465.000,00 EUR

**3. ODRŽAVANJE NERAZVRSTANIH CESTA ( nerazvrstanih cesta i javnih parkirališta)**

Pod održavanjem nerazvrstanih cesta i javnih parkirališta podrazumijeva se skup mjera i radnji koje se odvijaju tijekom cijele godine, uključujući sve objekte i instalacije sa svrhom održavanja prohodnosti i tehničke ispravnosti, poboljšanje elemenata cesta, osiguranja sigurnosti i trajnosti cesta i cestovnih objekata i povećanja sigurnosti prometa.

1. Redovno i parcijalno održavanje podrazumijeva izvođenje radova kojima se saniraju oštećenja asfaltnih površina, udarnih rupa, ulegnuća, mrežastih oštećenja na kolnicima, pješačkim površinama i na trgovima, te uklanjanje arhitektonskih barijera na javnim površinama- prilagodba nogostupa osobama smanjene pokretljivosti.
2. Održavanje makadamskih površina podrazumijeva radove održavanja neasfaltiranih, makadamskih površina, sanaciju udarnih rupa, kolotraga i drugih lokalnih oštećenja.
3. Održavanje ogradnih i potpornih zidova, te drugih betonskih građevina podrazumijeva sanaciju istih koji se nalaze u cestovnom zemljištu uz nerazvrstanu cestu i na javnim površinama i parkiralištima, izrada novih zidova, sanacija i uređenje novih betonskih staza, stuba i sl.
4. Hitne intervencije podrazumijevaju obilazak grada nakon obilnijih kiša i drugih vremenskih nepogoda te izvođenje radova čije bi odgađanje izvršenja ugrožavalo sigurnost prometa, zdravlje i imovinu ljudi, izlazak na teren po pozivu prometne policije ili po pozivu nadležnih službenika Grada.
5. Održavanje okomite i vodoravne prometne signalizacije, turističke (smeđe) i ostale signalizacije, te dodatne opreme za regulaciju prometa, podrazumijevaju se poslovi postave i održavanja novih ili zamjene dotrajalih znakova, signalizacije i opreme cesta i javnih parkirališta (izuzev prometnih svjetala). Zamjena dotrajale signalizacije vrši se prema potrebi dok se obnavljanje horizontalne prometne signalizacije vrši prije početka turističke sezone.

**Predviđena sredstva:**

* za izvršenje radova/usluga u iznosu od 150.000,00 EUR
* za materijal u iznosu od 50.000,00 EUR

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ukupno : 200.000,00 EUR**

**Izvori financiranja :**

* iz komunalne naknade 200.000,00 EUR

**4. ODRŽAVANJE JAVNE RASVJETE**

Pod Održavanjem javne rasvjete podrazumijeva se upravljanje i održavanje uređaja i objekata javne rasvjete, uključivo podmirivanje troškova električne energije.

Pod upravljanje i održavanje uređaja i objekata javne rasvjete podrazumijeva se :

* redovna zamjena ili otklanjanje nedostataka na objektima i uređajima javne rasvjete (izvori svijetlosti, pred-spojne naprave, armature, elektro-ormari i dr.) radi održavanja sustava u stanju funkcionalne ispravnosti,
* preventivno održavanje koje podrazumijeva radove na zamjeni većeg broja rasvjetnih tijela stupova i kabela, elektroenergetskih ormarića, prema izvršenom pregledu na temelju kojeg se donosi procjena prema važećim tehničkim normativima,
* ličenje stupova, nosača, ferala i drugih metalnih elemenata javne rasvjete
* izvanredno održavanje obavlja se u najkraćem mogućem roku kada postoji pretpostavka da bi kvar ili oštećenje moglo prouzročiti daljnje štetne posljedice ( poslije ne vremena, prometne nezgode i sl.)
* pojačano održavanje kada se vrši zamjena većeg broja uređaja i objekata javne rasvjete ili proširenje javne rasvjete
* uređenje grada za vrijeme blagdana : nabava, montaža, priključenje , održavanje i kontinuirana kontrola tijekom perioda postave, te demontaža opreme za blagdansko ukrašavanje. Uključena je i nabava jelki za blagdansko ukrašavanje grada.
* Provedba studije energetske učinkovitosti i modernizacija javne rasvjete

Na području grada Hvara planira se održavanje javne rasvjete prema opisu iz Plana pometanja i čišćenja grada, održavanja zelenih površina, obalnog pojasa, čišćenja Paklenih otoka i **održavanja javne rasvjete**, - Komunalno Hvar d.o.o.

**Predviđena sredstva:**

* usluga održavanja i materijal u iznosu od 110.000,00 EUR
* utrošak električne energije u iznosu od 40.000,00 EUR

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ukupno : 150.000,00 EUR**

**Izvori financiranja :**

* iz komunalne naknade 150.000,00 EUR

**5. ODRŽAVANJE GROBLJA**

Sredstva za održavanje groblja planiraju se kao učešće u troškovima održavanja Gradskog groblja Hvar, kao i drugih groblja na području grada Hvara.

Pod održavanjem groblja podrazumijeva se:

* održavanje mrtvačnica i trjemova pred mrtvačnicama
* održavanje zelenih površina unutar groblja
* održavanje staza unutar groblja
* održavanje pristupnih staza oko groblja
* održavanje kapela i vanjskih zidova
* izrada potrebne tehničke dokumentacije

**Predviđena sredstva:**

* održavanje groblja 40.000,00 EUR

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ukupno : 40.000,00 EUR**

**Izvori financiranja :**

* iz općih prihoda 40.000,00 EUR

**6. ODRŽAVANJE GRAĐEVINA JAVNE ODVODNJE OBORINSKIH VODA**

Pod Održavanjem građevina javne odvodnje oborinskih voda podrazumijeva se:

* održavanje građevina koje služe prihvatu , odvodnji i ispuštanju oborinskih voda iz građevina i površina javne namjene unutar građevinskog područja na području Grada Hvara.

**Predviđena sredstva:**

* održavanje 5.000,00 EUR

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ukupno : ………………………………………………….5.000,00 EUR**

**Izvori financiranja :**

* iz općih prihoda 5.000,00 EUR

Članak 3.

SREDSTVA ZA OSTVARIVANJE PROGRAMA

Sredstva potrebna za ostvarivanje ovog Programa temeljem procijenjenih troškova po pojedinim djelatnostima iznose:

1. **održavanje čistoće površina javne namjene i obalnog pojasa 660.000,00 EUR**
2. **održavanje površina javne namjene 565.000,00 EUR**
3. **održavanje nerazvrstanih cesta 200.000,00 EUR**
4. **održavanje javne rasvjete 150.000,00 EUR**
5. **održavanje groblja 40.000,00 EUR**
6. **održavanje građevina javne odvodnje oborinskih voda…… 5.000,00 EUR**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ukupno:1.620.000,00 EUR**

Članak 4.

Gradonačelnik podnosi predstavničkom tijelu jedinice lokalne samouprave izvješće o izvršenju programa održavanja komunalne infrastrukture za prethodnu kalendarsku godinu.

Izvješće se podnosi istodobno s izvješćem o izvršenju proračuna jedinica lokalne samouprave.

Članak 5.

ZAVRŠNE ODREDBE

Ovaj Program objavit će se u „Službenom glasniku Grada Hvara“, a stupa na snagu 1. siječnja 2025. godine.

*R E P U B L I K A H R V A T S K A*

*SPLITSKO-DALMATINSKA ŽUPANIJA*

*GRAD HVAR*

*Gradsko vijeće*

KLASA: 363-01/24-01/68

URBROJ : 2181-2-02-24-02

Hvar, 20. prosinca 2024.g.

Predsjednik Gradskog vijeća Grada Hvara :

Jurica Miličić, dipl. iur.